b'\n_START_ARTICLE_\nLaajan koulu\n_START_PARAGRAPH_\nLaajan koulu oli Suomussalmen Laajan kyl\xc3\xa4ss\xc3\xa4 vuosina 1923\xe2\x80\x931980 toiminut kyl\xc3\xa4koulu, aluksi kansakoulu ja vuodesta 1972 l\xc3\xa4htien peruskoulun alakoulu.\n_START_SECTION_\nHistoriaa\n_START_PARAGRAPH_\nLaajan kansakoulu perustettiin vuokratiloihin vuonna 1923, ensimm\xc3\xa4isin\xc3\xa4 opettajinaan Iida Maria Rauhala ja Aleksi V\xc3\xa4is\xc3\xa4nen. Koulu tunnettiin vuoteen 1938 nimell\xc3\xa4 Pesi\xc3\xb6n koulu, kunnes Pesi\xc3\xb6lle saatiin oma koulu. Pitk\xc3\xa4matkalaiset asuivat aluksi kyl\xc3\xa4n taloissa, mutta 1920-luvun loppupuolella toimi jo koulun oma asuntola parille kymmenelle oppilaalle. Oma koulutalo saatiin syksyksi 1930. Luokkatiloja oli kaksi, ja rakennukseen kuului my\xc3\xb6s kaksi opettajien asuntoa. Oppilaita oli tuolloin 78 ja oppilasasuntolaan mahtui 40 koululaista._NEWLINE_1930-luvun lopulla \xc3\x84mm\xc3\xa4nsaaren rataty\xc3\xb6maa Laajan kyl\xc3\xa4n kaakkoispuolella toi kouluun lis\xc3\xa4\xc3\xa4 oppilaita eri puolilta Suomea tulleiden rataty\xc3\xb6ntekij\xc3\xb6iden perheist\xc3\xa4. Koulu keskeytettiin talvisodan takia, mutta jo lukuvuonna 1940\xe2\x80\x931941 koulu toimi taas supistetuin kurssein. Evakkoperheet nostivat oppilasm\xc3\xa4\xc3\xa4r\xc3\xa4n 1940-luvun lopulla yli sataan, opettajam\xc3\xa4\xc3\xa4r\xc3\xa4n kolmeen ja 40 hengelle mitoitetussa asuntolassakin majoittui enimmill\xc3\xa4\xc3\xa4n 76 koululaista. Teiden parantumisen ja autoistumisen my\xc3\xb6t\xc3\xa4 oppilasasuntola lopetettiin vuonna 1962. L\xc3\xa4pi 1950-oppilasm\xc3\xa4\xc3\xa4r\xc3\xa4 pysyi suurena ja alkoi pienet\xc3\xa4 1960-luvulla, kunnes vuonna 1972 peruskouluun siirrytt\xc3\xa4ess\xc3\xa4 oppilaita oli 34. Koulu lakkautettiin vuonna 1980.'